پروتو-تورک دیلینین هانسی چاغدا داغیلیب باتی و دوغو قوللارینا آیریلماسی مساله سی نین تورکولوژی ده دوغرو یورومو| یوخدور. بونون ندنی تورک دیلی، تاریخی قیرامئر و تاریخی دیالئکتولوژیا زمینه سینده جیددی آراشتیرمانین اولماماسی، تورک دیلی عایله سینین و پروتوتورک دیلینین داغیلماسی حقینده دئییلن فیکیرلرین آرکوئلوژی بلگه لره دایانماماسیدیر. بو ندنله تورکلرین ائتنوگئنئزی(اینگیلیس جه: ethnogenesis) حقینده تورکولوژی بیلیمینده چوخ فرقلی فیکیرلر اورتایا چیخمیشدیر. تورکولوژی ده درین کوک سالمیش، اما ایثبات اولونمامیش یانلیش "آلتای دیلی عایله سی" تئوریسی ایسه تورک ائتنوگئنئزی بیلیمینی چیخماز یولا سوخموشدور.